上之回
作者：王諶
朝代：宋

paragraphs: 蠲吉辰，薦明廷。
祇中壇，賓萬靈。
醮祠壽宮禮太一，東祀天孫西太室。
靈芝寶鼎胙元封，親郊雍畤回中峰。
中峰絕嶮天所劃，百神驅道平如席。
雲髾秀革高拂空，翠輦玉鸞鳴霹靂。
試憑蕭關望朔方，月支稽首樓蘭降。
復朝獨鹿狩鳴澤，芬樹羽林歸建章。
建章壁門春晝永，井幹泰液多游幸。
千秋萬歲奈樂何，幾度鸞旗出安定。